РЕГЛАМЕНТ (ЕО) № 92/2007 НА КОМИСИЯТА
30 януари 2007 година
за определяне на допълнително количество сурова тръстикова захар с произход от държавите от АКТБ и Индия за снабдяване на рафинериите през 2006/2007 стопанска година
КОМИСИЯТА НА ЕВРОПЕЙСКИТЕ ОБЩНОСТИ
като взе предвид Договора за създаване на Европейската общност,
като взе предвид Регламент (ЕО) № 318/2006 на Съвета от 20 февруари 2006 г. относно общата организация на пазара в сектора на захарта (1), и по-специално член 29, параграф 4, втора алинея от него,
като има предвид, че:
(1)
Съгласно член 29, параграф 4 от Регламент (ЕО) № 318/2006 налагането на вносни мита върху допълнителното количество тръстикова захар с произход от държавите, посочени в приложение VI към споменатия регламент, през 2006/2007, 2007/2008 и 2008/2009 стопанска година се преустановява с оглед осигуряването на адекватно снабдяване на рафинериите в Общността.
(2)
Това допълнително количество следва да се изчислява в съответствие с член 19 от Регламент (ЕО) № 950/2006 на Комисията от 28 юни 2006 г. за установяване на подробни правила за прилагането през 2006/2007, 2007/2008 и 2008/2009 стопанска година на вноса и рафинирането на захарни продукти по някои тарифни квоти и преференциални споразумения (2) въз основа на изчерпателен прогнозен баланс на доставките на сурова захар в Общността. През 2006/2007 стопанска година прогнозният баланс посочва нуждата от внос на допълнително количество сурова захар, за да могат да се покрият нуждите от доставки на рафинериите на Общността.
(3)
В Регламент (ЕО) № 1249/2006 на Комисията от 18 август 2006 г. за определяне на допълнително количество сурова тръстикова захар с произход от държавите от АКТБ и Индия за снабдяване на рафинериите през периода от 1 юли 2006 г. до 30 септември 2007 г. (3) е определено първо допълнително количество от 82 500 тона, за да се покрият най-спешните нужди от доставки през първите месеци на 2006/2007 стопанска година. Тъй като съгласно член 19 от Регламент (ЕО) № 318/2006 няма да има изтегляне на захар от пазара, посочените в член 29, параграф 1 от споменатия регламент традиционни нужди от доставка на захар за рафиниране няма да бъдат намалени. Освен това през 2006/2007 стопанска година квотата за захар на Португалия беше намалена с повече от 50 %. Следователно съгласно член 29, параграф 2, буква б) от Регламент (ЕО) № 318/2006 традиционните нужди от доставка на захар на Португалия, определени в член 29, параграф 1 от посочения регламент, трябва да бъдат увеличени с допълнителни 35 000 тона.
(4)
За да се гарантира адекватното снабдяване на рафинериите в Общността, през 2006/2007 стопанска година е необходимо да се определи допълнително количество от 120 000 тона захар.
(5)
Това адекватно снабдяване на рафинериите може да се осигури само ако се спазват традиционните споразумения за износ между държавите бенефициери. Следователно е необходимо разпределение на количествата между отделните държави или групите от държави бенефициери. Количествата, определени за Индия с Регламент (ЕО) № 1249/2006, вече съответстват на традиционното количество за внос. Следователно за Индия се предоставя ограничено количество от 3 500 тона. Оставащите количества ще бъдат определени за държавите от АКТБ, които колективно се задължиха да прилагат помежду си процедури за разпределението на количествата с цел осигуряването на адекватно снабдяване на рафинериите.
(6)
Преди вноса на тази допълнителна захар рафинериите трябва да сключат с държавите бенефициери и с търговците споразумения за доставка и превоз. За да могат навреме да подготвят заявленията за издаване на лицензии за внос, е необходимо настоящият регламент да влезе в сила в деня на неговото публикуване.
(7)
Предвидените с настоящия регламент мерки са в съответствие със становището на Управителния комитет по захарта,
ПРИЕ НАСТОЯЩИЯ РЕГЛАМЕНТ:
Член 1
Освен количествата, посочени в Регламент (ЕО) № 1249/2006, за 2006/2007 стопанска година е определено допълнително количество от 120 000 тона сурова тръстикова захар, изразено в еквивалент на бяла захар:
a)
116 500 тона, изразени в бяла захар, с произход от държавите, посочени в приложение VI към Регламент (ЕО) № 318/2006, с изключение на Индия;
б)
3 500 тона, изразени в бяла захар, с произход от Индия.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 януари 2007 година.